Campanuskrateret danner et kraterpar sammen med Mercatorkrateret mod sydøst. Langs den sydlige vold rundt om Campanus ligger det lille månehav Palus Epidemiarum. Mod sydvest ligger det lille Dunthornekrater.  Karakteristika Kraterranden er stort set cirkulær, men dog med en udadgående bule langs den vestlige rand og en indadgående bule mod nord-nordvest. Den ydre væg er ikke særlig eroderet, men har dog et lavt saddelpunkt mod syd. Kraterbunden er blevet oversvømmet af basaltisk lava, så der kun er blevet en central top tilbage over dens overflade. Bunden har samme lave albedo som det nærliggende overflade, så den ser mørk ud. Den er mærket af et par småkratere nær de nordøstlige og nordvestlige kratervægge. En snæver rille krydser bunden fra nord til syd, idet den passerer øst om den centrale top. Vest for Campanuskrateret ligger rillesystemet Rimae Hippalus. Et andet rillesystem findes mod syd, Rimae Ramsden.